## Pravilnik o izmjenama i dopunama Pravilnika o obavljanju gospodarskog ribolova na moru

### NN 101/2002 (30.8.2002.), Pravilnik o izmjenama i dopunama Pravilnika o obavljanju gospodarskog ribolova na moru

# MINISTARSTVO POLJOPRIVREDE I ŠUMARSTVA

1659

Na temelju članka 17. stavka 2., članka 18. stavka 2. i članka 49.
stavka 1., točke 1., 2. ,3., 4. i 5. Zakona o morskom ribarstvu (»Narodne
novine«, br. 46/97 - pročišćeni tekst) ministar poljoprivrede i šumarstva
donosi

## PRAVILNIK

### O IZMJENAMA I DOPUNAMA PRAVILNIKA O OBAVLJANJU GOSPODARSKOG RIBOLOVA NA MORU

Članak 1.

U Pravilniku o obavljanju gospodarskog ribolova na moru (»Narodne
novine«, br. 83/2000) u članku 6. iza točke 2. dodaju se nove točke 2a. i 2b.
koje glase:

»2a. Od 1. lipnja 2002. godine u ribolovnoj zoni C zabranjuje se
obavljanje ribolova pridnenom koćom započevši od subote u 00h do nedjelje u
24h.

2b. Od 1. siječnja 2004. godine u unutrašnjem ribolovnom moru (zone E, F
i G) i zoni A vanjskog ribolovnog mora zabranjuje se obavljanje ribolova
pridnenom koćom unutar pojasa od dvije (2) morske milje od obale kopna ili
otoka do položaja plovila u ribolovu, ukoliko nakon 1 morske milje nije
postignuta dubina od 50 metara.«

Članak 2.

U članku 20. dodaje se stavak 2. koji glasi:

»Radi neometanog obavljanja sezonskog izlova mrežama stajačicama
(listaricama), a u cilju izbjegavanja šteta na ribolovnim alatima u zoni A, od
svjetionika Albanež do svijetleće oznake Porporela kod Vrsara od 1. rujna do 1.
prosinca zabranjeno je koćarenje noću (od zalaska do izlaska sunca) u
priobalnom pojasu od tri (3) morske milje od obale kopna ili otoka, do položaja
plovila u ribolovu.«

Članak 3.

U članku 21. stavak 4. mijenja se i glasi:

»(4) Ribolov pelagijskom koćom dozvoljeno je obavljati van pojasa od
jedne (1) morske milje od obale kopna ili otoka do položaja plovila u
ribolovu.«

Članak 4.

U članku 49., stavku 1., točke 16., 19. i 21. se brišu.

Članak 5.

U članku 61., riječi: »od 1.
srpnja do 20. rujna« zamjenjuju se riječima: »od 1. srpnja do 31. kolovoza.«

Članak 6.

Članak 63. mijenja se i
glasi:

»U ribolovnoj zoni B određuju
se sljedeća lovišta na kojima se smije obavljati ribolov ludrom, zagonicom i
fružatom:

1. lovište od rta Lopata
(osim uvale Sakarun) do sjevernog rta uvale Konalić na sjeverozapadnoj strani
Dugog otoka, uključujući lovište oko otočića Mežanj;

2. lovište od južnog rta
uvale Ripišće do južnog rta uvale Sovje na jugozapadnoj strani Dugog otoka.«

Članak 7.

Članak 64. mijenja se i
glasi:

»U ribolovnoj zoni D određuju
se sljedeća lovišta na kojima se smije obavljati ribolov ludrom, zagonicom i
fružatom:

1. lovište od rta Ražnjić do
rta Veli Zaglav na jugozapadnoj obali otoka Korčule;

2. lovište od rta Ključ do
rta Velo Dance na jugozapadnoj obali otoka Korčule uključujući lovište
Trstenik.«

Članak 8.

U članku 66. točke 6., 7. i
8. se brišu.

Članak 9.

U članku 67. točka 16 mijenja
se i glasi:

»16. lovište od rta Vela
Stiniva do rta Borova na sjevernoj obali otoka Korčule.«

Iza točke 16. dodaje se nova
točka 17. koja glasi:

»17. lovište od istočnog rta
uvale Babina do zapadnog rta uvale Račišće na sjeveroistočnoj obali otoka
Korčule.«

Članak 10.

U članku 82. stavak 6.
mijenja se i glasi:

»(6) Radi zaštite krupnih
rakova, zabranjeno je korištenje mreže psare u priobalnom pojasu unutar jedne
(1) morske milje u ribolovnim zonama C, D i G.«

Iza stavka 6. dodaje se
stavak 7. koji glasi:

»(7) Radi zaštite riba i
drugih morskih organizama neće se izdavati nove povlastice za ribolov mrežom
psarom niti će se u postojeće povlastice upisivati nove mreže psare.«

Članak 11.

U članku 83. stavak 5.
mijenja se i glasi:

»(5) Ribolov mrežom
jastogarom dopušteno je obavljati od 1. lipnja do 31. kolovoza.«

Članak 12.

U članku 121. stavak 1. i 2.
brišu se.

Stavak 3. postaje stavak 1.
mijenja se i glasi: »Veličina oka mrežnog tega na vrši za sitne rakove ne smije
biti manja od 18 milimetara.«

Stavak 4. postaje stavak 2.

Članak 13.

Članak 126. mijenja se i
glasi:

»(1) Veličina oka na vrši za
krupne rakove ne smije biti manja od 55 milimetara.

(2) Na vršama za krupne rakove svako oko mora težiti obliku kvadrata.

(3) Odredba stavka 2. ovoga
članka ne odnosi se na vršnjak.«

Članak 14.

U članku 127. stavak 2.
mijenja se i glasi:

»(2) Lov krupnih rakova
vršama dopušteno je obavljati od 01. lipnja do 31. kolovoza.«

Članak 15.

Iza članka 128. dodaje se
novi članak 128a. koji glasi:

»Članak 128a.

(1) Radi zaštite krupnih
rakova (jastoga i hlapova) od neracionalnog iskorištavanja, ribolovna zona D
dijeli se na dvije grupe lovišta u kojima se naizmjenično lovi u vremenu od tri
godine i to u prvoj grupi lovišta u sezonama 2003., 2004. i 2005. godine, a u
drugoj grupi lovišta u sezonama 2006., 2007. i 2008. godine.

Pod lovištem podrazumijeva se
priobalni pojas u širini od 1 morske milje.

Prva grupa lovišta obuhvaća:

– lovišta na istočnoj strani
otoka Lastova od Rta Zaklopatica na sjevernoj strani otoka Lastova prema istoku
do Rta Struga na jugu otoka Lastova,

– lovišta akvatorija Donji
Škoji, Gornji Škoji, Vrhovnjaci, uključujući otok Glavat, Mali i Veliki Tajan.

– lovište koje se proteže
južnom stranom otoka Mljeta od Golog Rata na sjeverozapadnoj strani otoka
Mljeta do Rta Gruj na jugoistočnoj strani otoka Mljeta.

Druga grupa lovišta obuhvaća:

– lovišta na zapadnoj strani
otoka Lastova od Rta Zaklopatica na sjeveru otoka prema zapadu do Rta Struga na
jugu otoka,

– lovišta akvatorija otočića
Crnac, Kopist (Kopište), Bijelac i Sušac.

– lovište koje se proteže
sjevernom stranom otoka Mljeta od Rta Gruj na jugoistočnoj strani otoka Mljeta
do Golog Rata na sjeverozapadnoj strani otoka Mljeta.

(2) Radi zaštite krupnih
rakova (jastoga i hlapova) od neracionalnog iskorištavanja, ribolovna zona C dijeli
se na dvije grupe lovišta u kojima se naizmjenično lovi u vremenu od tri godine
i to u prvoj grupi lovišta u sezonama 2003., 2004. i 2005. godine, a u drugoj
grupi lovišta u sezonama 2006., 2007. i 2008. godine.

Prva grupa lovišta obuhvaća:

– lovišta na jugoistočnoj
strani otoka Visa unutar crte koja se proteže od Rta Kompa (Punta od Fortice)
ravnom crtom prema sjeveru i od uvale Stara pošta (u luci Komiža) – ravnom
crtom Rt Parnikoza na otoku Biševu do Rta Gatula – ravnom crtom prema jugu
isključujući lovište akvatorija Sv. Andrija.

– lovišta na jugoistočnoj
strani otoka Visa unutar crte koja se proteže od Rta Kompa – ravnom crtom prema
jugu i od istočnog rta uvale Vela Smokova (Kampanel) ravnom crtom prema istoku
isključujući lovište otoka Palagruže.

Druga grupa lovišta obuhvaća:

– ostala lovišta akvatorija
otoka Visa koje ne obuhvaća prva grupa lovišta,

– lovišta akvatorija otoka
Palagruže, Galijule, Sveca i Sušca.

(3) Radi zaštite krupnih
rakova (jastoga i hlapova) od neracionalnog iskorištavanja ribolovna zona G
dijeli se na dvije grupe lovišta u kojima se naizmjenično lovi u vremenu od tri
godine i to u prvoj grupi lovišta u sezonama 2003., 2004. i 2005. godine, a u
drugoj grupi lovišta u sezonama 2006., 2007. i 2008. godine.

Prva grupa lovišta obuhvaća:

– lovišta akvatorija južne strane otoka Šolte od Marinča Rata do Rta
Livka,

– lovišta arhipelaga Paklenih otoka i akvatorija otoka Hvara od zapadnog
rta uvale Tatinja do zapadnog Rta uvale V. Garška.

– lovišta akvatorija otoka Šćedro do Rta G. Kurilo preko Rta Šćedro do
zapadnog rta uvale Tulitani Boka.

– lovišta akvatorija Hridi Lukavci.

Druga grupa lovišta obuhvaća:

– lovišta akvatorija otoka Šolte od Rta Livka do Marinča Rata (sjevernom
i zapadnom stranom otoka Šolte),

– lovišta akvatorija otočića Stipanska, Polebrnjak, Stipanska, Radula,
Grmej, Balkun, Saskinja, Kamčić,

– lovišta akvatorija otoka Šćedro od zapadnog rta uvale Tulitani Boka
preko rta Vrh Šćedro do Rta g. Kurilo.«

Članak 16.

U članku 137., iza točke 2., dodaje se točka 3. koja glasi:

»3. vongolara.«

Članak 17.

Članak 138. mijenja se i glasi:

»(1)Rampon je namijenjen lovu školjaka.

(2) Ribolov ramponom obavlja se povlačenjem po morskom dnu. Svako
plovilo može povlačiti najviše dva rampona.

(3) Rampon se sastoji od metalnog okvira na koji je pričvršćena saka od
mrežnog tega.

(4) Na donjem dijelu metalnog okvira, koji struže po morskom dnu, nalaze
se zupci, a na gornjem dijelu je koso pričvrš­ćena daska – depresor.

(5) Veličina oka mrežnog tega sake rampona ne smije biti manja od 40
milimetara.

(6) Lov uz uporabu rampona dopušten je u razdoblju od 15. prosinca do
30. rujna. U međunarodnim vodama lov ramponom dopušteno je obavljati tijekom
cijele godine.

(7) Lov ramponom u ribolovnom moru Republike Hrvatske smije se obavljati
samo u dijelu ribolovne zone A od granice s s Republikom Slovenijom do spojnice
točaka A i B na udaljenosti većoj od dvije (2) morske milje od obale kopna ili
otoka:

točka A – točka koja se nalazi na vanjskoj granici teritorijalnog mora
Republike Hrvatske u kursu 270° od rta Barbariga,

točka B – točka koja se nalazi na udaljenosti dvije (2) morske milje od
rta Barbariga u kursu 270°.

Spojnica između točke A i B je najkraća ravna crta.

Članak 18.

U članku 141., iza točke (9) dodaje se nova točka (10) koja glasi:

»(10) zabranjena je uporaba kunjkare u priobalnom pojasu od 1 morske
milje od obale kopna ili otoka«.

Članak 19.

Iza članka 142. dodaje se novi podnaslov koji glasi: »4. Vongolara«.

Članak 20.

Iza članka 142. dodaje se
novi članak 142a. koji glasi:

»Vongolara je namijenjena za
lov školjkaša iz porodice ladinki (Veneridae) kao što su kućica (Ruditapes
decussatus), vongola ili kokoš (Chamelea gallina) i prnjavica ili brbavica
(venus verrucosa).

Vongolara je posebni tip
dredže koji se povlači po pjeskovitom morskom dnu, a za otkopavanje školjkaša
iz sedimenta koristi vodu pod pritiskom. Prikupljene školjke se izvlače na
palubu gdje se razvrstavaju pomoću separatora, ispiru i pakiraju. Povlačenje
vongolare vrši se pomoću vitla.

Lov vongole dozvoljen je u
ribolovnoj zoni A.«

Članak 21.

Ukoliko je prilikom
obavljanja ribolova u pojedinačnom ulovu broj nedoraslih primjeraka i/ili
primjeraka u lovostaju veći od 10%, odnosno biomasa vrsta čiji ulov nije
propisan za pojedini ribolovni alat prelazi 10% ukupne mase ulova, ribolov se
mora prekinuti, te plovilo odnosno postavljeni alati moraju promijeniti
ribolovno područje prije nego se nastavi ribolov.«

Članak 22.

Ovaj Pravilnik stupa na snagu
osmoga dana od dana objave u »Narodnim novinama«.

Klasa: 011-02/02-01/74
Urbroj: 525-1-02-1
Zagreb, 26. kolovoza 2002.

Ministar
**mr. sc. Božidar Pankretić**, v. r.

Pravilnik, NN 101/2002-1659